أول مرة في حياتي حد يسألني "هو انتي مرتبطة؟"
صحيح أنا تجاهلت السؤال بس قعدت افكر في حكاية مرتبطة دي. قعدت افكر في الشخص اللي كان ممكن يكون موجود في حياتي من سنين بس ماحصلش. فاته كتير الحقيقة عشان مكنش موجود. ماشفنيش وانا بكبر وانا بتعلم وانا بتغير. فاته كتير ويا عالم لسه هيفوته كمان قد إيه. بس أنا مكنش ممكن أفضل مستنياه يظهر عشان ابتدي حياتي معاه. بنات كتير بتعمل كده، إنما أنا من الأول قررت إني مش هوقف حياتي على حد. ومن الأول كنت واعية جد إني عمري ما هاخد قرار في حياتي يكون مبني على فكرة انتظاره. وماندمنتش على القرار ده لحد دلوقتي رغم إني عارفة إني بدفع وهدفع تمن إني بقيت شخصية مستقلة جدا.
ساعات بشتاق لفكرة وجوده، بس بخاف بردو في نفس الوقت. أنا عارفة أكون ازاي لوحدي، ومعرفش أكون ازاي مع حد.